আগামী মে মাস থেকে কলকাতা মেট্রোর স্মার্ট কার্ডে ইংরেজি এবং হিন্দির পাশাপাশি, থাকবে বাংলাও। শুক্রবার রেলমন্ত্রকের তরফে এ কথা জানানো হয়েছে।
কলকাতা মেট্রোয় স্মার্ট কার্ড দেওয়া শুরু হয়েছে ২০১১ সাল থেকে। এতদিন পর্যন্ত শুধু হিন্দি এবং ইংরেজিতে যাবতীয় নির্দেশাবলি লেখা থাকত। সম্প্রতি ওই প্রথা বদলের দাবিতে আন্দোলন শুরু করেন একটি সংগঠন। প্রসঙ্গত, প্রাক্তন রেলমন্ত্রী সুরেশ প্রভুর আমল থেকে আঞ্চলিক ভাষাকে প্রাধান্য দিতে বলা হয়েছিল জোনগুলিকে। সেই অনুযায়ী, ইতিমধ্যে দেশজুড়ে প্রতিটি জোনেই আঞ্চলিক ভাষাতেও প্রেস বিজ্ঞপ্তি লেখা শুরু হয়েছে।
এতদিন কেন স্মার্ট কার্ডে ঠাঁই হয়নি বাংলার! রেলমন্ত্রকের যুক্তি, ২০১১ সালে নতুন অটোমেটিক ফেয়ার কালেকশন ব্যবস্থা চালু হওয়ার পর স্মার্ট কার্ডে যাবতীয় নির্দেশাবলি হিন্দি এবং ইংরেজিতে দেওয়া বাধ্যতামূলক ছিল। স্থানের স্বল্পতার জন্যে ওই দু’টি ভাষার পাশাপাশি, বাংলায় লেখা সম্ভব হয়নি। বর্তমানে মেট্রোর নিয়ম সম্পর্কে যাত্রীরা সম্যকভাবে অবহিত হওয়ায় নির্দেশাবলির পরিমাণ ছোট করা হচ্ছে। তাই বাংলার অর্ন্তভুক্তিতে সমস্যা নেই।
যাত্রীদের একাংশের অবশ্য প্রশ্ন, যদি স্থানীয় বাসিন্দাদের মেট্রো পরিবহণের নিয়মকানুন সম্পর্কে অবহিত করাই রেল কর্তৃপক্ষের উদ্দেশ্য হয়, তাহলে স্থানীয় ভাষা কেন এতদিন ব্রাত্য ছিল! দমদম থেকে যতীন দাস পার্কের নিত্যযাত্রী তথা সরকারি স্কুলের শিক্ষক অরিন্দম রায়ের কথায়, ‘‘এই সিদ্ধান্ত অনেক আগেই নেওয়া প্রয়োজন ছিল। আমাদের হিন্দি নির্ভরতা থেকে বেরিয়ে আসা দরকার।’’
সাহিত্যিক শীর্ষেন্দু মুখোপাধ্যায়ের কথায়, ‘‘এই সিদ্ধান্তকে স্বাগত জানাচ্ছি। পশ্চিমবঙ্গের মেট্রো রেলে বাংলা থাকবে না, এটাই তো অনভিপ্রেত।’’